Inger Støjberg (DD), 2023-02-02:
Tak for det.
Det er positivt, at regeringen i hvert fald på det område er kommet til fornuft.
Samtidig vil jeg også meget gerne benytte lejligheden til at takke varmt for det gode samarbejde, der er i den samlede opposition, om netop at få regeringen på bedre tanker.
Det er formodentlig ikke nogen stor hemmelighed, at Danmarksdemokraterne ikke støtter afskaffelsen af store bededag.
Jeg kan også konstatere, at Danmarksdemokraterne jo så langtfra er de eneste, der er imod at afskaffe store bededag.
Man skulle nok næsten kunne sammenfatte det ved at sige, at man skulle køre i ministerbiler for at synes, at det er en rigtig god idé at afskaffe store bededag, måske endda i en af de tre første ministerbiler.
Selv om kritikken har været massiv fra både fagbevægelsen, kirken og regeringens eget bagland, så ved vi stadig væk ikke, hvem det er, der rent faktisk er hjernen bag afskaffelsen af store bededag.
Jeg tror næsten kun, det er i rockerkredse, man er bedre til at dække over hinanden, end man er i den her sag.
Der er mange kritisable ting ved det her lovforslag og processen omkring det, men min taletid strækker sig jo altså ikke så langt, at jeg kan komme omkring det hele, og derfor vil jeg fokusere på de mest principielle ting.
Det her forslag er kommet som en tyv om natten.
Danskerne har ikke haft mulighed for på nogen måde at lade det her forslag indgå i deres overvejelser om, hvem de ville stemme på den 1. november, da der var valg.
Nu kan meningsmålinger selvfølgelig være noget flygtigt noget, men noget indikerer dog, at regeringen ville have skullet kæmpe lidt mere for at skrabe et flertal sammen, hvis man havde lagt det her åbent frem for danskerne.
Så er der regeringens argument om, at det haster med det her lovforslag, da pengene hurtigt skal i kassen.
Det synes jeg simpelt hen er et udtryk for noget snydeværk.
Den tidligere socialdemokratiske regering fremlagde jo en 2030-plan kort før valget, og der stod der intet om, at der var et hul i kassen, og at vi derfor skulle afskaffe store bededag.
Venstre fremlagde også en 2030-plan, og der stod der heller ikke et hak om, at vi nu skulle til at afskaffe en helligdag.
Og Moderaternes økonomiske plan sagde heller ikke noget om, at der skulle være et hul i kassen, der gjorde, at der var akut brug for så stort et indgreb som det her.
Og lad mig bare lige minde om, at Rusland jo allerede havde invaderet Ukraine, da vi havde et folketingsvalg, så den sikkerhedspolitiske situation har jo på ingen måde forandret sig siden folketingsvalget.
Det er altså opfundet til lejligheden, for at man kan afskaffe store bededag, og det leder mig sådan set også frem til det næste.
Det her er jo ikke en helt almindelig reform.
Det her forslag, som vi står med, griber helt grundlæggende ind i den danske model, ligesom det altså også griber ind i folkekirkens helt indre anliggender, og det griber ind i rigtig mange familiers hverdag.
Og igen vil jeg sige, at det er kommet helt uden varsel.
Og jeg må altså sige, at når regeringen ligesom argumenterer for – og med kirkeministeren i spidsen – at det jo kun er helt naturligt at benytte de her metoder til at afskaffe en helligdag, sådan som man gjorde det under enevælden, så står jeg jo fuldstændig af.
Altså, jeg er med på, at regeringen er magtfuldkommen, men at enevælden ligesom skulle være et forbillede for, hvordan man afskaffer en helligdag, synes jeg simpelt hen er stærk tobak.
Så er der herudover selvfølgelig hele diskussionen om de økonomiske aspekter af det.
Nu er jeg jo ikke makroøkonom, men jeg var ude ved Fagbevægelsens Hovedorganisation i fredags til en debat, og der var overvismanden også, og man må jo altså sige, at der er rejst stor tvivl om selve regnestykket bag.
Og det betyder også, at vi meget vil anbefale, at der laves en høring her i Folketinget, hvor man kan få kigget de ting igennem.
Så vil jeg selvfølgelig lige sluttelig henvise til Anders Fogh Rasmussen, der jo også, synes jeg, i et meget klogt interview her for nylig har sagt, at det nok var bedre, at danskerne fik lejlighed til at tænke det her igennem, til næste gang de går til folketingsvalg, så ikrafttrædelsen først kommer til at gælde efter det.
Behøver jeg at sige, at Danmarksdemokraterne stemmer imod lovforslaget?